అన్నే బోనీ

thumb|అన్నే బోనీ బొమ్మ
**అన్నే బోనీ** (16 శతాబ్ది తుదికాలం - 1720 నవంబరు 28న మాయమైంది) కరేబియన్ ప్రాంతంలో కార్యకలాపాలు సాగించిన ఐరిష్ మహిళా సముద్రపు దొంగ. చరిత్రలో నమోదైన కొద్దిమంది మహిళా సముద్రపు దొంగల్లో ఈమె ఉంది. 1724లో ప్రచురితమైన కెప్టెన్ చార్ల్స్ జాన్సన్ రాసిన "ఎ జనరల్ హిస్టరీ ఆఫ్‌ ద పైరేట్స్" పుస్తకంలో నమోదైనదే ఆమె గురించి తెలిసిన కొద్దిపాటి సమాచారంలో ప్రధాన భాగం.

ఐర్లాండ్‌లో జన్మించిన బోనీ పుట్టిన తేదీ ఏమిటన్నది ఖచ్చితంగా తెలియదు. ఆమె మేరీ బ్రెనన్ అనే పనిమనిషికి, ఆమె యజమాని, లాయర్ విలియం కోర్మాక్‌కి పుట్టింది. కోర్మాక్ భార్య అనారోగ్యంతో ఉండడంతో భర్త ఇంటి నుంచి కొన్ని మైళ్ళ దూరంలో ఉన్న తన అత్తయ్య ఇంటికి వెళ్ళి విశ్రాంతి తీసుకుంటున్న సమయంలో కోర్మాక్ తన దగ్గర పనిచేసే మేరీ బ్రెనన్‌తో వివాహేతర సంబంధం పెట్టుకున్నాడు. దాని ఫలితంగా అన్నే జన్మించింది. ఆ విధంగా అన్నేని ఆ రోజుల్లో అక్రమ సంతానంగా పరిగణించే అవకాశం ఉన్నా కోర్మాక్ ఆమెను తన సక్రమమైన కుమార్తెగానే చూపించుకునేవాడు.

కార్మాక్ తన భార్య నుంచి, ఇతర కుటుంబం నుంచి దూరంగా లండన్ వెళ్ళి అక్కడ అన్నేని అబ్బాయిలాగా బట్టలువేసి ఆండీ అని పిలుస్తూ పెంచసాగాడు. ఆ విషయాన్ని అతని భార్య పసిగట్టడంతో అతనికి సామాన్యంగా తానిచ్చే అలవెన్స్ నిలిపివేసింది. దానితో అక్కడి నుంచి కార్మాక్ అన్నేని, ఆమె తల్లి మేరీ బ్రెనెన్ని తీసుకుని ఈనాటి అమెరికా సంయుక్త రాష్ట్రాల్లో ఉన్న కరోలినా ప్రావిన్సుకు వెళ్ళి స్థిరపడ్డాడు. అక్కడ మెల్లిగా కార్మాక్ ఒక టౌన్ హౌస్, పట్టణానికి కొద్ది దూరంలోనే ప్లాంటేషన్ సంపాదించగలిగాడు. అన్నే తర్వాత జేమ్స్ బోనీ అనే నావికుడిని పెళ్ళిచేసుకుని బహమాస్‌లోని నాసౌ ప్రాంతానికి వెళ్ళింది. ఇది అప్పట్లో సముద్రపు దొంగల అడ్డాగా ఉండేది. అక్కడే ఆమె సుప్రసిద్ధ సముద్రపు దొంగ కాలికో జాక్ రాకమ్‌ని కలిసింది. ఆమె అతన్ని ఇష్టపడి అతనితో వెళ్ళిపోయి సముద్రపు దొంగల జట్టులో కలిసింది.

సముద్రపు దొంగగా అన్నే సాహస కృత్యాలు, ధైర్యంతో కూడిన పనులు చేసి పేరుతెచ్చుకుంది. సముద్రపు దొంగల ముఠాలో ఇతర మగాళ్ళతో కలసి పనిచేస్తూ తాను కూడా మగాడినేనని చాలాకాలం నమ్మించింది. మొదట్లో ప్రియుడు కాలికో జాక్‌కీ, మరో మహిళా సముద్రపు దొంగ మేరీ రీడ్‌కీ మినహా మిగిలినవారికెవ్వరికీ అన్నే మహిళ అన్న సంగతి తెలియకుండా వ్యవహరించింది. కానీ, ఆ సమయంలోనే ఆమె గర్భవతి కావడంతో విషయం స్పష్టమైంది. నౌక మీంచి ఆమెను క్యూబాలో దించడంతో ఆమె అక్కడే మగబిడ్డని ప్రసవించింది. ఆ తర్వాత బోనీ తన భర్తకు విడాకులిచ్చి, సముద్రంపై ప్రయాణిస్తూండగానే జాక్‌ని పెళ్ళిచేసుకుంది.

1720 అక్టోబరులో జాక్ ముఠాపై జమైకా గవర్నర్ ఆదేశం మేరకు జొనాథన్ బ్రానెట్ అనే ప్రైవేటీర్ పట్టుకోవడానికి దాడిచేశాడు. ఈ సమయంలో ముఠాలోని మగ సముద్రపు దొంగలంతా తప్పతాగి ఉండడంతో పెద్దగా పోరాడకుండా డెక్ కింద దాక్కుండిపోయారు. మహిళలైన అన్నే బోనీ, మేరీ రీడ్ మాత్రం సాహసోపేతంగా పోరాడారని చెప్తారు. తుదకు అన్నే, మేరీలతో సహా జాక్ ముఠా మొత్తం అధికారులకు పట్టుబడ్డారు. వారందరినీ జమైకాకు తీసుకువెళ్ళగా గవర్నర్ లూయిస్ నేరాలను నిర్ధారించి, ఉరిశిక్ష విధించాడు.

అన్నే బోనీ, మేరీ రీడ్‌లు ఆ సమయంలో గర్భవతులుగా ఉండడంతో తమ గర్భధారణ కారణంగా క్షమాభిక్ష ప్రసాదించమని అభ్యర్థించారు. కోర్టు వాళ్ళకు ప్రసవాలు జరిగేదాకా ఉరిశిక్షను ఆపుచేస్తూ తీర్పునిచ్చింది. మేరీ రీడ్ జైల్లోనే మరణించింది, బహుశా ప్రసూతి రోగాల కారణంగా అయ్యుంటుందని చరిత్రకారుల అంచనా. కానీ, అన్నే బోనీ ఏమైందన్నది ఇప్పటికీ తెలియదు. 

ఆమె చివరిరోజులు ఎలా గడిచాయన్నదానిపై వివిధ అంచనాలున్నాయి. కొందరు ఆమె జైలు నుంచి విడుదలై అమెరికన్ కాలనీల్లో జీవించిందని చెప్తారు. మరికొందరు ఆమె జమైకాలోనే చనిపోయివుండొచ్చు అంటారు. కెప్టెన్ చార్ల్స్ జాన్సన్ ఆమెకు ఉరిశిక్ష తరచుగా వాయిదా పడుతూండగా జైలు జీవితం కొనసాగిస్తూ వచ్చిందని రాశాడు, కానీ ఆమె చివరకు ఏమైందన్నది మాత్రం ప్రశ్నగానే మిగిలిపోయింది.

అన్నే బోనీ జీవితం సినిమాలు, డాక్యుమెంటరీలు, గేమ్స్, సాహిత్యం, సంగీతం, యానిమె, నాటకాలు వంటి రకరకాల మాధ్యమాల్లో వచ్చింది. వీటిలో చారిత్రక అవాస్తవాల నుంచి పూర్తిగా కాల్పనిక కథనాల వరకూ ఎన్నో రకాలు చోటుచేసుకున్నాయి. 2020లో ఇంగ్లండ్‌లో ఆమె విగ్రహాన్ని కూడా ఏర్పాటుచేశారు. అయితే, శాశ్వతంగా పబ్లిక్ ప్రదేశంలో ప్రతిష్టించడానికి "సముద్రపు దొంగతనాన్ని గ్లామరైజ్ చేస్తున్నారన్న" ఆరోపణలు అడ్డుతగిలాయి. తర్వాత ఇంగ్లండ్‌కి చెందిన లూయిస్ ఫుట్‌బాల్ క్లబ్ ఈ విగ్రహాన్ని తీసుకుంది.

## నోట్స్


## మూలాలు

వర్గం:మహిళా సముద్రపు దొంగలు